Κανονισμός (ΕΚ) αριθ. 198/2001 του Συμβουλίου

της 29ης Ιανουαρίου 2001

για τροποποίηση του κανονισμού (ΕΚ) αριθ. 2042/2000 για την επιβολή οριστικού δασμού αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας(1),

την πρόταση που υπέβαλε η Επιτροπή μετά από διαβουλεύσεις με τη συμβουλευτική επιτροπή,

Εκτιμώντας τα ακόλουθα:

A. ΠΡΟΗΓΟΥΜΕΝΗ ΔΙΑΔΙΚΑΣΙΑ

(1) Το Συμβούλιο, με τον κανονισμό (ΕΚ) αριθ. 1015/94(2), επέβαλε οριστικό δασμό αντιντάμπινγκ στις εισαγωγές συσκευών λήψεως εικόνων για την τηλεόραση, καταγωγής Ιαπωνίας.

(2) Το Συμβούλιο, ειδικότερα, απέκλεισε από το πεδίο εφαρμογής του δασμού αντιντάμπινγκ τις επαγγελματικές συσκευές λήψεως εικόνων που απαριθμούνται στο παράρτημα του εν λόγω κανονισμού (εφεξής "παράρτημα"), οι οποίες αντιπροσωπεύουν τις επαγγελματικές συσκευές λήψεως υψηλής τεχνολογίας που υπάγονται από τεχνικής απόψεως στον ορισμό του προϊόντος, όπως αναφέρεται στο άρθρο 1 παράγραφος 2 του κανονισμού (ΕΚ) αριθ. 1015/94, οι οποίες ωστόσο δεν μπορούν να θεωρηθούν ως συσκευές ραδιοτηλεοπτικής λήψεως.

(3) Τον Οκτώβριο του 1995 το Συμβούλιο, με τον κανονισμό (ΕΚ) αριθ. 2474/95(3), τροποποίησε τον κανονισμό (ΕΚ) αριθ. 1015/94, ιδίως όσον αφορά τον ορισμό του ομοειδούς προϊόντος καθώς και ορισμένα μοντέλα επαγγελματικών συσκευών λήψεως που αποκλείονται ρητά από το πεδίο εφαρμογής του οριστικού δασμού αντιντάμπινγκ.

(4) Τον Οκτώβριο του 1997 το Συμβούλιο, με τον κανονισμό (ΕΚ) αριθ. 1952/97(4), τροποποίησε τα ποσοστά του οριστικού δασμού αντιντάμπινγκ για δυο εταιρείες, δηλαδή τη Sony Corporation και την Ikegami Tsushinki, σύμφωνα με το άρθρο 12 του κανονισμού (ΕΚ) αριθ. 384/96 (εφεξής ο "βασικός κανονισμός"). Επιπλέον, το Συμβούλιο απέκλεισε ειδικά από το πεδίο εφαρμογής του δασμού αντιντάμπινγκ ορισμένα νέα μοντέλα επαγγελματικών συσκευών λήψεως, τις οποίες προσέθεσε στο παράρτημα.

(5) Τον Ιανουάριο του 1999 και τον Ιανουάριο του 2000 το Συμβούλιο, με τους κανονισμούς (ΕΚ) αριθ. 193/1999(5) και (ΕΚ) αριθ. 176/2000, τροποποίησε τον κανονισμό (ΕΚ) αριθ. 1015/94 προσθέτοντας, στο παράρτημα του, ορισμένα διάδοχα μοντέλα επαγγελματικών συσκευών λήψεως και συνεπώς αποκλείοντάς τα από το πεδίο εφαρμογής του οριστικού δασμού αντιντάμπινγκ.

(6) Τον Σεπτέμβριο του 2000 το Συμβούλιο, με τον κανονισμό (ΕΚ) αριθ. 2042/2000(6), επιβεβαίωσε τους οριστικούς δασμούς αντιντάμπινγκ που επιβλήθηκαν βάσει του κανονισμού (ΕΚ) αριθ. 1015/94 σύμφωνα με το άρθρο 11 παράγραφος 2 του βασικού κανονισμού.

(7) Το Δεκέμβριο του 2000 το Συμβούλιο, με τον κανονισμό (ΕΚ) αριθ. 2676/2000, προέβη στην πιο πρόσφατη τροποποίηση του κανονισμού (ΕΚ) αριθ. 2024/2000, προσθέτοντας στο παράρτημά του ορισμένα μοντέλα επαγγελματικών συσκευών λήψεως και αποκλείοντας τα εν λόγω μοντέλα από το πεδίο εφαρμογής του οριστικού δασμού αντιντάμπινγκ.

B. ΕΡΕΥΝΑ ΟΣΟΝ ΑΦΟΡΑ ΤΑ ΝΕΑ ΜΟΝΤΕΛΑ ΕΠΑΓΓΕΛΜΑΤΙΚΩΝ ΣΥΣΚΕΥΩΝ ΛΗΨΕΩΣ ΓΙΑ ΤΗΝ ΤΗΛΕΟΡΑΣΗ

1. Διαδικασία

(8) Δύο Ιάπωνες παραγωγοί/εξαγωγείς, ειδικότερα οι εταιρείες Matsushita και Hitachi Denshi, πληροφόρησαν την Επιτροπή ότι είχαν την πρόθεση να εισάγουν νέα μοντέλα επαγγελματικών συσκευών λήψεως στην κοινοτική αγορά, και ζήτησαν να προστεθούν αυτά τα νέα μοντέλα και τα εξαρτήματά τους στο παράρτημα, και έτσι να αποκλειστούν από το πεδίο εφαρμογής των δασμών αντιντάμπινγκ.

(9) Η Επιτροπή ενημέρωσε την κοινοτική βιομηχανία σχετικά και άρχισε έρευνα που περιορίστηκε στον καθορισμό του κατά πόσον τα υπό εξέταση προϊόντα υπάγονται στο πεδίο εφαρμογής των δασμών αντιντάμπινγκ καθώς και αν το λειτουργικό μέρος του κανονισμού (ΕΚ) αριθ. 1015/94 θα έπρεπε να τροποποιηθεί ανάλογα.

2. Υπό εξέταση μοντέλα

(10) Υποβλήθηκε αίτηση για τα ακόλουθα επαγγελματικά μοντέλα συσκευών λήψεως, με τις κατάλληλες τεχνικές πληροφορίες:

i) Matsushita:

- κεφαλή συσκευών λήψεως AW-E800A,

- σκόπευτρο AW-VF80,

ii) Hitachi Denshi Ltd:

- βασικός σταθμός συσκευών λήψεως εικόνων RU-Ζ3,

- πίνακες ελέγχου συσκευών λήψεως εικόνων RC-Ζ3,

- προσαρμογές συσκευής λήψεως εικόνων CA-ZD1.

Όλα τα παραπάνω μοντέλα δηλώθηκαν ως εξαρτήματα επαγγελματικών συσκευών λήψεως που προορίζονται αποκλειστικά για την επαγγελματική αγορά βίντεο.

3. Συμπεράσματα

(11) Η Επιτροπή πραγματοποίησε τεχνική εξέταση που συμπεριέλαβε και τη λεπτομερή σύγκριση των εν λόγω μοντέλων με τα προηγούμενα μοντέλα που απαριθμούνται στο παράρτημα του κανονισμού (ΕΚ) αριθ. 2042/2000, και διαπίστωσε ότι ήταν παρόμοια. Επιπλέον, οι μικρές διαφορές που διαπιστώθηκαν δεν επηρεάζουν την κατάταξη αυτών των συσκευών λήψεως ως επαγγελματικών συστημάτων συσκευών λήψεως για την τηλεόραση. Η Επιτροπή συνεπώς κατέληξε στο συμπέρασμα ότι πρέπει να ικανοποιηθούν όλες οι αιτήσεις απαλλαγής.

(12) Η Επιτροπή ενημέρωσε τους κοινοτικούς παραγωγούς και τους εξαγωγείς συσκευών λήψεως σχετικά με τις διαπιστώσεις της και τους έδωσε την ευκαιρία να γνωστοποιήσουν τις απόψεις τους. Πάνω σ' αυτή τη βάση και λόγω του γεγονότος ότι τα ενδιαφερόμενα μέρη δεν προέβαλαν αντιρρήσεις ως προς τα συμπεράσματα της Επιτροπής, όλα τα μοντέλα και ο σχετικός εξοπλισμός που απαριθμούνται στην αιτιολογική σκέψη 10, είναι επαγγελματικές συσκευές λήψεως. Συνάγεται λοιπόν το συμπέρασμα ότι πρέπει να αποκλειστούν από το πεδίο εφαρμογής του δασμού αντιντάμπινγκ που εφαρμόζεται σε ορισμένα συστήματα συσκευών λήψεως για την τηλεόραση, καταγωγής Ιαπωνίας, και ότι πρέπει να τροποποιηθεί ανάλογα το παράρτημα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΚ) αριθ. 2042/2000 του Συμβουλίου αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Ιανουαρίου 2001.

Για το Συμβούλιο

Ο Πρόεδρος

M. Winberg

(1) ΕΕ L 56 της 6.3.1996, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2238/2000 (ΕΕ L 257 της 11.10.2000, σ. 2).

(2) ΕΕ L 111 της 30.4.1994, σ. 106· κανονισμός όπως τροποποιήθηκε τελευταία από τον κανονισμό (ΕΚ) αριθ. 176/2000 (ΕΕ L 22 της 27.1.2000, σ. 29).

(3) ΕΕ L 255 της 25.10.1995, σ. 11.

(4) ΕΕ L 276 της 9.10.1997, σ. 20.

(5) ΕΕ L 22 της 29.1.1999, σ. 10.

(6) ΕΕ L 244 της 29.9.2000, σ. 38· κανονισμός όπως τροποποιήθηκε τελευταία από τον κανονισμό (ΕΚ) αριθ. 2676/2000 (ΕΕ L 308 της 8.12.2000, σ. 1).

ΠΑΡΑΡΤΗΜΑ

"ΠΑΡΑΡΤΗΜΑ

Κατάλογος επαγγελματικών συσκευών λήψεως οι οποίες δεν μπορούν να θεωρηθούν ως συσκευές ραδιοτηλεοπτικής λήψεως, και οι οποίες απαλλάσσονται από τα μέτρα

>ΘΕΣΗ ΠΙΝΑΚΑ>"